**Încă departe**

*Liliana Trif Ioan Grigoraș*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

- Cuvintele sunt uneori puţine,

Peceţi pe buze arse-ntr-un sărut,

În nopţi de jar când mă gândesc la tine...

Străinul meu, pe unde te-ai pierdut?

Cât de departe rătăceşti prin astre

De n-auzi vocea mea deşi te chem,

Când dau în lături zările albastre

Să fim pereche? Nu ştiu ce blestem

Îţi ţine paşii pe cărări de gânduri,

Dar sper că într-o zi ai să găseşti

La ţărmul mării, scrise-aceste rânduri,

Să rupi blestemu-atunci când le citeşti.

- Eu nu mai am nevoie de cuvinte,

Nici de busolă să te regăsesc,

Când nu te văd, las versul să m-alinte,

Ador să-mi spui în greacă: „te iubesc”.

Aștept cu nerăbdare dimineața

Când mă trezesc și tu mă strigi: „Ioan”,

Sărutul dulce-mi luminează fața

Şi-alunecăm pe clape de pian

Uniţi de-o infinită armonie...

Ştii, Liliana, am găsit scrisoarea,

Pe plaj-aceea rece şi pustie

Şi orice vers învinge depărtarea.

Liliana Trif Ioan Grigoraș